Hierdie wêreld staan in haar kamer, by die voetekant van haar bed. Die spieël staan met sy rug na die venster toe, sodat die natuurlik lig op ouma kan val as sy haar make-up opsit.
Dan druk ek met my regterhand op die stoeltjie om die ander boud mooi netjies op te kry. Sien, Ouma is mos ’n grootmens en sy gaan sit op die stoel, ek moet klim, maar in my kind-kop gaan sit ek ook mooi op die stoel, nes ouma
Ek streel aan ’n deurskynende bakkie, met die mooiste krulle en draaie. Dis beeldskoon. Daar staan selfs ’n ander bakkie met blomme opgeteken wat krul en krul van oor tot oor, van onder tot bo. Dis hier wat ek voel die lewe homself blaas nog ’n ekstra gevoel in my hartjie in, ’n gevoel wat ek seker is geen ander kind in my klas het nie.
Daar staan dan ’n langwerpige bakkie, in die vorm van ’n lang blaar. Daarin is blink oorbelle, dit skitter skoon as die oggendson daarop val. Ek vat een en knip dit aan my oor vas. Gelukkig, dink ek, kon ouma nie oorbelle dra wat gaatjies soek nie, net die knip on’s.
Hier voor my lê ’n ander wêreld. ’n Wêreld van vroue gesigte wat ek seker is, net oorsee bly. Dis poeier, lipstick, eyeshadow, kwassies en mooi goed wat tog so lekker ruik.
Trek lyne met ’n swart potlood oor my oë en kleur my ooglede potblou in. Ek het al selfs gesien ouma byt met haar lippe op ’n tissue as sy klaar lipstick aangesit het. Ek doen dit ook. Dit voel so reg en mooi. Dis asof die lewe homself vlerke aan my skouers vasblaas en ek vlieg die hemel in, net soos daai bont skoenlappers op die blomme in die bedding voor die slaapkamer.
Vir lank kyk ek vir myself in die spieël. Ek voel ek kan ’n liedjie sing, maar iets is nog nie klaar nie.
My ouma vat altyd hierdie hairspry, spuit dit op haar hare en druk dit dan saggies plat. As sy spuit, hou sy ’n boek of ’n ding voor haar oë. Seker sodat dit nie moet brand nie. Ek weet nie juis nie, maar ek doen dit ook maar.
Voor my op die tafel staan ’n fyn botteltjie met vloeistof in en ’n spuit-dingetjie aan die agterkant met ’n lang pype. O, dis parfuum. “Sent’ soos ek dit genoem het. Ek spuit daarvan aan en dis asof die lewe homself van my ’n bruid maak. Dit ruik soos soet blomme.
“Kyk, in hierdie potjie is ’n ring met die mooiste diamant in. Hier, in hierdie mooi potjie is ’n hangertjie met fyn blaartjies en blink rosies.”
Ons almal is ewe mooi, maar jy moet seker maak dat jy van binne ook mooi is, net soos die hangertjie in hierdie potjie met die goue blaartjies, net soos die potjie waarin die ring is. Ons moet oral mooi wees”